དེ་ཡང་ཐོག་མར་སློབ་ཕྲུག་ཁག་གཅིག་གིས་དབྱངས་ཅན་མའི་བསྟོད་པ་བཏོན་རྗེས་༸གོང་ས་མཆོག་དང་སློབ་གྲྭའི་སློབ་སྤྱི་སྐུ་ཞབས་སུ་ནིལ་མཆོག་གིས་སྣང་གསལ་ཞལ་ཕྱེ་མཛད་བསྟུན།ཆེ་བསྟོད་ཀྱི་ཚུལ་དུ་༸གོང་ས་མཆོག་ལ་མངའ་སྡེའི་ཐུན་མིན་དབུ་ཞྭ་དང་གོས་གཟན་འབུལ་ལམ་ཞུས།དེ་ནས་སློབ་སྤྱིས་གསུང་བཤད་གནང་རྗེས་༸གོང་ས་མཆོག་གིས་བཀའ་སློབ་སྩལ་དོན།ངོས་རང་དཔལ་ནཱ་ལེནྡྲའི་གནའ་རབས་ཀྱི་ལེགས་བཤད་ལ་སློབ་གཉེར་བྱེད་མཁན་གྱི་སློབ་ཕྲུག་ཅིག་ཡིན།ངོས་རང་ཆུང་དུས་ཧ་ཅང་ལེ་ལོ་ཅན་ཞིག་ཡིན།གཞུང་དེ་དག་ལ་སློབ་གཉེར་བྱེད་འདོད་རྩ་བ་ནས་མེད།འོན་ཀྱང་།རིམ་བཞིན་དོ་སྣང་སླེབས་ནས་དངོས་སུ་སློབ་སྦྱོང་བྱེད་སྐབས་རྒྱ་གར་གྱི་གནའ་རབས་ལེགས་བཤད་དེ་དག་གིས་ནང་སེམས་རྒྱུད་ལ་ཞི་བདེ་བསྐྲུན་རྒྱུ་དང་།སེམས་ནང་གདེང་སྤོབས་རྙེད་རྒྱུ་སོགས་ལ་ཧ་ཅང་ཕན་ཐོགས་ཡོད་པ་ཤེས་བྱུང་།དེར་བརྟེན་ད་ཆ་ལེགས་བཤད་དེ་དག་སླར་གསོ་བྱ་རྒྱུའི་ཆོད་སེམས་བརྟན་པོ་ཡོད།དེ་ཡང་ཐོག་མར་རྒྱ་གར་གྱི་གནའ་བོའི་ལེགས་བཤད་དེ་དག་གང་ཡིན་འགྲེལ་བརྗོད་བྱེད་བཞིན་ཡོད།ངོས་རང་ས་གནས་གང་དུ་བསྐྱོད་ཀྱང་རྒྱ་གར་གྱི་གནའ་བོའི་ལེགས་བཤད་དེ་དག་ངོ་སྤྲོད་བྱེད་མཁན་བང་ཆེན་ལྟ་བུ་ཡིན་ཞེས་བརྗོད་ཀྱི་ཡོད།གཞན་ཡང་ངོས་ཀྱི་མི་ཚེའི་ནང་ཉམས་མྱོང་ཐོག་ནས་བརྗོད་ནའང་རྒྱ་གར་གྱི་གནའ་བོའི་ལེགས་བཤད་དེ་དག་ཧ་ཅང་ཕན་ཐོགས་ཆེན་པོ་བྱུང་།